DA Den Europæiske Unions Tidende CE 84/66

(2004/C 84 E/0072)

SKRIFTLIG FORESPØRGSEL P-3539/03

af Chris Davies (ELDR) til Kommissionen

(24. november 2003)

Om: Vindmølleparker i særlige bevaringsområder i EU

Opførelsen af vindmølleparker til elproduktion kan forvolde alvorlig og varig skade på sårbare naturtyper såsom højlandsmoser. Bygningen kræver anlæg af tilkørselsveje, ligesom der skal lægges op til 300 tons beton i dybe huller som fundament for den nye generation af vindmøller.

Det frygtes også, at vindmøller i visse områder kan forvolde omfattende dødsfald blandt sjældne fugle.

I betragtning af de mange forskellige muligheder, medlemsstaterne har for at nedbringe energiforbruget og forøge energiforsyningen fra vedvarende kilder, i kombination med det faktum, at hver enkelt vindmølleparks bidrag til dækningen af det nationale elforbrug ofte er endog meget beskedent, vil næppe nogen medlemsstat kunne forsvare at anbringe vindmølleparker i særlige bevaringsområder under henvisning til, at det er i nationens interesse.

Under hvilke omstændigheder vil der efter Kommissionens opfattelse være grundlag for at rejse indsigelse mod opførelse af en eller flere vindmølleparker i EU's særlige bevaringsområder under henvisning til, at det strider mod intentionerne i habitatdirektivet?

Hvilke retningslinjer har den eventuel udarbejdet i denne henseende?

I betragtning af, at de fleste særlige bevaringsområder endnu ikke er blevet officielt udpeget af Kommissionen, og at opførelsen af vindmølleparker skrider hurtigt frem i mange medlemsstater, hvad kan man da gøre for at forhindre, at der anrettes uoprettelige skader på særlige bevaringsområder, inden de officielt udpeges som sådanne?

Svar afgivet på Kommissionens vegne af Margot Wallström

(16. december 2003)

Det er ikke muligt for Kommissionen at specificere alle tænkelige omstændigheder, hvorunder opførelse af en eller flere vindmølleparker i et særligt bevaringsområde vil stride mod kravene i Rådets direktiv 92/43/EØF af 21. maj 1992 om bevaring af naturtyper samt vilde dyr og planter (1).

Ifølge direktivets artikel 6 skal alle planer eller projekter, som kan få væsentlig indvirkning på de bevaringsmæssige værdier, som er grundlaget for lokalitetens optagelse i Natura 2000, underkastets en passende vurdering. Viser en sådan vurdering, at der vil ske væsentlig skade på lokaliteten, må medlemsstaten kun give tilladelse til planen/projektet, hvis der ikke findes nogen alternativ løsning og væsentlige samfundsinteresser gør sig gældende. I sådanne tilfælde skal medlemsstaten imidlertid træffe kompensationsforanstaltninger i form af etablering eller forbedring af levesteder andetsteds for at bevare den globale sammenhæng i Natura 2000-nettet.

Kommissionen har ikke udarbejdet sektorspecifikke retningslinjer for anvendelsen af artikel 6. Den har i stedet udarbejdet en juridisk og teknisk vejledning og tillige en separat metodologisk vejledning i anvendelsen af bestemmelserne i denne artikel. Disse tekster kan findes på Kommissionens websted (2). Teksternes indhold gælder også for vindenergiplaner og -projekter.

Selv om listen over lokaliteter af fællesskabsbetydning gældende for hele EU endnu ikke er blevet endeligt vedtaget, synes medlemsstaterne generelt villige til at anvende de bevaringsmæssige foranstaltninger i direktivets artikel 6 på lokaliteter, som de foreslår udpeget som særlige bevaringsområder. Hvor Kommissionen konstaterer, at disse foranstaltninger ikke anvendes, er den rede til at gøre brug af sine beføjelser under EF-traktaten og tage sagen op for at sikre, at direktivets naturbevarelsesmål ikke tilsidesættes.

(1) EFT L 206 af 22.7.1992.

(2) http://europa.eu.int/comm/environment/nature/natura_articles.htm.